
Երեկ Ազգային ժողովի դիմաց ընդդեմ Սահմանադրական փոփոխությունների կազմակերպված բողոքի ակցիայի ժամանակ բերման ենթարկված ակտիվիստներից  մի քանիսի նկատմամբ վարչական վարույթ է հարուցվել: Ինչպես iLur.am-ի հետ զրույցում նշեց փաստաբան Մուշեղ Շուշանյանը, ըստ ոստիկանության՝ ակտիվիստների նկատմամբ վարչական վարույթը հարուցվել է  այն բանի համար, որ վերջիններս իբր չեն կատարել խաղաղ հավաքի համար վարչական իրավախախտումների վերաբերյալ օրենսգրքով նախատեսված պարտականությունները:


Մուշեղ Շուշանյանի խոսքով՝ բոլորին մեղսագրվել է միեւնույն արարքը, սակայն չի որոշակիացվել, թե հատկապես ինչ գործողություններ են իրականացրել ակցիայի՝ բերման ենթարկված մասնակիցները: «Ոստիկանները հապճեպություն էին դրսեւորում՝ փորձելով արագ-արագ ինչ-որ բան ձեւակերպել, քանի որ ժամանակի մեջ չէին տեղավորվում: Սակայն յուրաքանչյուր ակտիվիստի դեպքում պետք է որոշակիացվեր, թե կոնկրետ անձը ինչ գործողություններ է իրականացրել, ինչը չարվեց: Փոխարենը՝ միայն ասվում էր, թե վերջիններս փորձել են պաստառ փակցնել Ազգային ժողովի դարպասներին, ինչն էլ նշանակում է խաղաղ հավաքի համար նախատեսված պարտականությունները չկատարել»,- ընդգծեց փաստաբանը:


Բերման ենթարկված «Չեք անցկացնի» նախաձեռնության անդամ Արշակ Մուսախանյանը ավելի վաղ լրագրողների հետ զրույցում նշել էր, որ նրանցից մի քանիսի նկատմամբ վարչական վարույթ չի հարուցվել, ոստիկանները չեն նշել բերման ենթարկելու օրինական հիմքերը եւ ազատ են արձակել միայն այն ժամանակ, երբ լրացել է 3 ժամը: 
